送潭帥朱晦翁先生赴經筵
作者：韓淲
朝代：宋

paragraphs: 度江今幾時，恐同元祐初。
中間一報復，河洛已丘墟。
先生講金華，此意將何如。
君子與小人，似難動誅鋤。
要使各當位，正論常有餘。
幸哉邊陲靜，羣蠻亦安居。
大是民力窮，郡邑困軍儲。
又且士氣弱，虛言多闊疎。
先生其扶持，行顧平日書。
西風動召節，帥閫來徐徐。
經行得古臺，逸攬志愈攄。
孺子守窮巷，敢負師訓歟。
殷勤拜席間，別語不暇舒。
斐然忽成章，先生其念諸。